**Telman Nüsrətoğlu** (tam adı: *Quliyev Telman Nüsrət oğlu*;1971, Zəngilan rayonu) — tarix elmləri doktoru.[*mənbə göstərin*]

Həyatı
------

Tarix Elmləri Doktoru Quliyev Telman Nüsrət oğlu 1971-ci ildə Zəngilan rayonunun Babaylı kəndində anadan olub. Orta məktəb təhsilini əlaçı olaraq bitirən Telman Nüsrətoğlu 1993-cü ildə ölkəmizdə ilk dəfə tətbiq edilən test üsullu tələbə qəbulu imtahanından yüksək bal toplayaraq dövlət hesabına qardaş Türkiyə dövlətinin Mərmərə Universitetinə ali təhsil almağa göndərilib. Tələbəlik illərində İstanbulda nəşr edilən "Gənc Aydın" jurnalının baş redaktoru olub, müntəzəm olaraq Türkiyə mətbuatında məqalələrlə çıxış edib. Bakalavr təhsilini tamamladıqdan sonra eyni universitetin Ümumi Türk Tarixi kafedrasında magistr təhsilinə qəbul olunub. Magistr təhsilini uğurla başa vuraraq Çarlıq Rusiyasının Azərbaycanı işğalı mövzusunda elmi işinini müdafiə etdikdən sonra Türkiyənin ən öncül universitetlərindən biri olan İstanbul Universitetində doktora təhsili və tarix araşdırmalarına davam edib. İstanbul Universitetində böyük Türk tarixçiləri Zəki Vəlidi Toqan və İbrahim Kafesoğlunun təməllərini atdığı Ümumi Türk Tarixi kafedrasında elmi işini müdafiə edərək tarix üzrə elmlər doktoru elmi dərəcəsi alıb. Sabunçu rayonunun Zabrat qəsəbəsində yaşamaqdadır. Ailəlidir, dörd övladı var.

Siyasi fəaliyyəti
-----------------

Bir müddət Müsavat Partiyasının üzvü olmuş, Yasamal Rayon Təşkilatının sədri olmuşdur. 2003-cü il prezident seçkilərindən sonra partiyadan istefa vermişdir. 2003- cü ildən bu yana heç bir partiyanın üzvü deyil. Müstəqil içtimai xadim , siyasi ekspert və elm adamı kimi fəaliyyətinə davam etmişdir 

Ədalət Partiyası, Böyük Quruluş Partiyası və Bütöv Azərbaycan Xalq Cəbhəsi Partiyasının qurduğu İslahat Blokundan 2010-cu il parlament seçkilərində 28 saylı Sabunçu üçüncü seçki dairəsi üzrə deputatlığa namizəd olmuşdur.

Yaradıcılığı
------------

Türkiyədə "Rusyanın Azerbaycanda Hakimiyet Kurma Mücadelesi", "Çarlık Rusyasının Kafkasyada Ruslaştırma Faaliyetleri" , "Azerbaycanda Rus Kilisesi ve Rusçuluk Faaliyetleri" "Rurikten Putine Derin Rusya" adlı kitabları çap olunub. Yenə Türkiyədə çap olunan "Yeni Üniversite Anlayışı", "Keşif Universiteti", "Osmanlı Savaş Esirləri" kitaplarının da həmmüəliflərindən biridir. Zəngin arxiv sənədləri əsasında hazırladığı Osmanlı Dövlətinin Cənubi Qafqazdakı Diplomatik Fəaliyətləri adlı əsəri İstanbulda çap olunmuşdur. Türkiyə, Azərbaycan, Rusiya və Belçikada keçirilən müxtəlif beynvəlxalq simpozyum və konfranslarda məruzələri dinlənilib. Çox sayıda jurnal və qəzetlərdə yüzdən çox məqalələri çap olunub. Azərbaycan və Türkiyənin müxtəlif televiziyalarında Rusiya- Türkiyə münasibətləri, Türkiyə-Azərbaycan münasibətləri , Qafqaz və Azərbaycan tarixi, beynəlxalq münasibəıtlər, Qarabağ problemi, Erməni məsələsi, Türk dünyasının problemləriylə bağlı çox sayda çıxışları, müsahibələri yayınlanmışdır. Hazırda Türk İslam Araşdırmaları Mərkəzinin sədri , Xəzər Universitetinin müəllimi , Türkiyə qəzetinin də köşə yazarıdır. Azərbaycanın tək turizm və biznes kanalı olan "Qafqaz" TV və "Çölçü klubu"nun dostu olan Telman Nüsrətoğlu televiziyada yayımlanan "Çöldə yaşam öyüdləri" verilişinin qonağı olub.

İstinadlar
----------

1. ↑  "Arxivlənmiş surət". 2021-10-22 tarixində arxivləşdirilib. İstifadə tarixi: 2021-10-22.
2. ↑  "İslahat Bloku" da namizədlər siyahısını açıqladı
3. ↑  "28 SABUNÇU ÜÇÜNCÜ SEÇKI DAIRƏSİ ÜZRƏ QEYDƏ ALINANLARIN SİYAHISI". 2022-10-26 tarixində arxivləşdirilib. İstifadə tarixi: 2023-04-20.
4. ↑  "Telman Nüsrətoğlunun kitabı Türkiyədə çapdan çıxdı". 2022-08-08 tarixində arxivləşdirilib. İstifadə tarixi: 2023-04-22.